ამიერკავკასიის საბჭოების II ყრილობა
ამიერკავკასიის საბჭოების II ყრილობა (4 — 7 იანვარი, 1924, თბილისი) — ამიერკავკასიის საბჭოების რიგით მეორე ყრილობა. ესწრებოდა 574 დელეგატი, მათ შორის: კომუნისტი — 549, უპარტიო — 25; ეროვნული შემადგენლობა: აზერბაიჯანელი — 151, ქართველი — 167, სომეხი — 148, რუსი — 66 და სხვა — 42. ყრილობამ შეაჯამა მიღწევები ამიერკავკასიის სახალხო მეურნეობის აღდგენა-განვითარებასა და მშრომელთა მატერიალური კეთილდღეობის გაუმჯობესებაში, მოიწონა მთავრობის საქმიანობა საანგარიშო პერიოდში; ყრილობაზე რატიფიცირებულ იქნა სსრკ კონსტიტუცია, ასფსრ სახელმწიფო დაწესებულებებს დაევალათ ეხელმძღვანელათ მისი დებულებებით. წითელი არმიის შესახებ მიღებულ დადგენილებებში აღინიშნა ამიერკავკასიის შეიარაღებული ძალების საბრძოლო და პოლიტიკური მომზადების დონის განუხრელი ზრდა. ყრილობაზე დიდი ყურადრება დაეთმო სამეურნეო საკითხების განხილვასაც. აღინიშნა ამიერკავკასიის ეკონომიკური მდგომარეობის გაუმჯობესება. ამასთან ყრილობამ მიუთითა სახალხო მეურნეობის აღდგენა-განვითარების შემაფერხებელ ნაკლოვანებებზე და დასახა მათი აღმოფხვრის გზები, გააუქმა ამიერკავკასიის სასურსათო საქმეთა სახლახო კომისარიატი. ყრილობამ აირჩია ასფსრ-ის ცაკი (173 წევრი და 83 კანდიდატი) და სსრ კავშირის საბჭოების II ყრილობის დელეგატები.